Document ID: 32012D0203

A BIZOTTSÁG VÉGREHAJTÁSI HATÁROZATA
(2012. április 19.)
az emberi fogyasztásra alkalmas élő, hűtött, fagyasztott vagy feldolgozott kéthéjú kagylók, tüskésbőrűek, zsákállatok és tengeri haslábúak behozatala vonatkozásában engedélyezett harmadik országok jegyzékében a Chilére vonatkozó bejegyzés tekintetében a 2006/766/EK határozat I. mellékletének módosításáról
(az értesítés a C(2012) 2446. számú dokumentummal történt)
(EGT-vonatkozású szöveg)
(2012/203/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (1) és különösen annak 11. cikke (1) bekezdésére,
mivel:
(1)
A 854/2004/EK rendelet előírja, hogy állati eredetű termékek csak a rendelettel összhangban összeállított jegyzéken szereplő harmadik országból vagy harmadik ország bizonyos területeiről hozhatók be.
(2)
A 854/2004/EK rendelet előírja továbbá, hogy az ilyen jegyzékek összeállításakor és frissítésekor figyelembe kell venni a harmadik országokban az uniós takarmány- és élelmiszerjognak, valamint az állat-egészségügyi szabályoknak való megfelelés, illetve az azokkal való egyenértékűség biztosítása érdekében végzett ellenőrzéseket és a harmadik országokbeli illetékes hatóságok által nyújtott megfelelő biztosítékokat; ezekről a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (2) rendelkezik.
(3)
A kéthéjú kagylók, tüskésbőrűek, zsákállatok, tengeri haslábúak és halászati termékek behozatalára feljogosított harmadik országok és területek jegyzékének létrehozásáról szóló, 2006. november 6-i 2006/766/EK bizottsági határozat (3) felsorolja azokat a harmadik országokat, melyek megfelelnek a 854/2004/EK rendeletben szereplő kritériumoknak, és ennélfogva biztosítani tudják, hogy az Unióba exportált, szóban forgó termékek eleget tesznek a fogyasztók egészségének védelme érdekében az uniós jogszabályokban megállapított egészségügyi feltételeknek. Különösen az említett határozat I. melléklete tartalmazza azon harmadik országok jegyzékét, amelyekből emberi fogyasztásra alkalmas élő, hűtött, fagyasztott vagy feldolgozott kéthéjú kagylók, tüskésbőrűek, zsákállatok és tengeri haslábúak behozhatók. Bizonyos harmadik országokból érkező ilyen behozatalra vonatkozóan a jegyzék egyes esetekben korlátozásokat is feltüntet.
(4)
Chile jelenleg olyan harmadik országként szerepel a 2006/766/EK határozat I. mellékletében található jegyzékben, amelyből az emberi fogyasztásra szánt kéthéjú kagylók, tüskésbőrűek, zsákállatok és tengeri haslábúak behozatala engedélyezett, azonban az ilyen behozatal kizárólag a fagyasztott vagy feldolgozott kéthéjú kagylókra, tüskésbőrűekre, zsákállatokra és tengeri haslábúakra, valamint bizonyos hűtött és kizsigerelt, a fésűskagylók (Pectinidae) családjába tartozó kagylókra korlátozódik.
(5)
2010. április 26-tólmájus 6-ig bizottsági ellenőrző látogatást hajtottak végre Chilében, hogy értékeljék az alkalmazott ellenőrző rendszert, amely az Unióba történő kivitelre szánt kéthéjú kagylók termelését szabályozza. Az ellenőrzés eredménye a chilei illetékes hatóság által nyújtott biztosítékokkal együtt azt jelzi, hogy az Európai Unióba irányuló kivitelre szánt, élő kéthéjú kagylók, tüskésbőrűek, zsákállatok és tengeri haslábúak behozatala vonatkozásában az ebben a harmadik országban alkalmazandó feltételek egyenértékűek a releváns uniós jogszabályok által előírt feltételekkel. A kéthéjú kagylók, tüskésbőrűek, zsákállatok és tengeri haslábúak Chiléből történő behozatalára vonatkozó korlátozásokat ennélfogva nem kell alkalmazni.
(6)
A 2006/766/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/766/EK határozat I. mellékletében a Chilére vonatkozó bejegyzés helyébe a következő szöveg lép:
„CL
CHILE”
2. cikk
Ennek a határozatnak a tagállamok a címzettjei.
Kelt Brüsszelben, 2012. április 19-én.

Labels: 0
3
18
6